Nu fik jeg en mail fra Post Danmark, hvor de opfordre mig til at dele min oplevelse med dem på Trust Pilot - så det gør jeg da.
Min konklusion er: Brug GLS i alle sammenhænge hvor det er muligt! 

- Jeg har oplevet mange dårlige ting med Post Danmark, men min seneste oplevelse med dem overgår dog alle de andre. Hele historien herunder omhandler den samme pakke.

d. 27. april 2015: Denne dag modtager jeg en mail om at min pakke kommer dagen efter. (Dette havde været en nyttig information hvis den ellers passede!)

d. 28. april 2015: Jeg venter hele dagen på min pakke, men den kommer ikke. Jeg ringer og snakker med Post Danmark, og får at vide det er en fejl jeg har fået den mail - og at pakken ville komme den efterfølgende dag.

d. 29. april 2015. Jeg venter endnu engang på en pakke der ikke kommer. Jeg tjekker postkasse flere gange også, for at være sikker på der ikke ligger en seddel til mig deri. kl. 15.15 ca. ringer jeg og snakker med "S", hun fortæller mig, at pakken er sat på til omdeling og at den vil være hos mig inden kl. 16.00. Da der endnu ikke er kommet en pakke kl. 16.00 kigger jeg igen i postkassen, og nu ligger der en seddel om at de har forsøgt at aflevere pakken, men at jeg ikke har været til at træffe og at pakken nu ligger i Super Best hvor jeg kan hente den dagen efter og nogle dage frem. Dette sker på trods af, at jeg har ventet hjemme HELE dagen! Jeg bliver naturligvis vred, da jeg er bekendt med at det hos Post Danmark er normal kutyme at skrive disse sedler på forhånd, på dage hvor der er meget post, og dermed nedprioritere de udbringningen af pakkerne, og smider bare en seddel i postkassen om at de har været der, når de kommer forbi uden pakken. Med dette i baghovedet ringer jeg endnu engang til Post Danmark og snakker denne gang med "R", hun siger at hun vil sætte pakken på til omdeling d. 30 april. og at hun vil notere at de har lavet en fejl, således at der ikke vil ske flere for mit vedkommende, og hun er derfor sikker på, at pakken vil nå frem som hun lovede.

d. 30. april 2015: Jeg venter igen, igen på min pakke som IKKE kommer. Jeg ringer endnu engang og gør opmærksom på fejlen og her fortæller "L" mig, at "R" som jeg snakkede med dagen før, havde sat min pakke på en helt forkert rute, så min pakke igen var blevet afleveret i Super Best, fordi min adresse ikke var en del af den rute. "L" siger at hun vil sørge for, at pakken bliver leveret til mig d. 2. maj, da det er helligdag 1. maj. 

d. 2. Maj 2015: Omkring kl. 12.00 kigger jeg på min Track and Trace, og sørme om pakken nu ikke er ved Føtex på Vesterbro! Igen har jeg ventet forgæves. Jeg ringer endnu engang og snakker med en Post Danmark medarbejder, og "T" tilbyder mig at hun kan sætte pakken til levering om mandagen (d. 4 maj). Men da der om mandagen vil være gået næsten en uge med deres dårlige undskyldninger, er jeg modvillig overfor dette! Jeg bliver derfor stillet om til deres e-posthus hvor jeg snakker med "T2", og endelig er der en medarbejder der forstår min utilfredshed da jeg fortæller hende om hele forløbet! Hun ringer kort rundt til andre medarbejdere og kontakter derefter mig igen, med en besked om, at hun har fået arrangeret at en kollega kommer ud med pakken til mig i dag og så hurtigt som muligt. Efter dette har jeg min pakke indenfor 1 time. 

Nogen vil måske mene at jeg da bare kunne have hentet min pakke den første gang den var afleveret i Super Best. Men faktum er at jeg har betalt Post Danmark for at levere en pakke på min adresse, hvilket de ikke lever op til, ved bare at skrive sedler om at de har været her og jeg ikke var til at træffe, når dette ikke passer. Jeg har heller ikke lyst til, at skulle betale yderligere 46-48 kr. på busbilletter så jeg kan hente min pakke et sted der oven i købet tager lang tid for mig at komme til med bus, fordi de efterhånden har nedlagt de fleste posthuse her i Odense. 

Jeg er inderligt træt af Post Danmark og deres elendige undskyldninger! 

Også vil jeg da lige tilføje, at jeg er bekendt med fornavnene på de personer jeg har snakket med hos Post Danmark, men at jeg af hensyn til dem, har valgt ikke at skrive navnene her.